b'\n_START_ARTICLE_\nAlgoritmi za urejanje podatkov\n_START_PARAGRAPH_\nAlgoritem za urejanje podatkov ali algoritem za sortiranje podatkov, je v ra\xc4\x8dunalni\xc5\xa1tvu postopek, s katerim elemente seznama uredimo po dolo\xc4\x8denem vrstnem redu. Rezultat urejanja je urejen seznam, ki je permutacija elementov vhodnega seznama.\n_START_SECTION_\nDelitve algoritmov za urejanje\n_START_PARAGRAPH_\nLahko jih delimo glede na to, kak\xc5\xa1ne sezname urejajo (numeri\xc4\x8dni, leksikografski), glede na to, kje med urejanjem hranimo podatke (notranji in zunanji), glede na \xc4\x8dasovno ali prostorsko zahtevnost, glede na princip urejanja (z zamenjavami, z vstavljanjem, s porazdelitvami, z zlivanjem, z urejanem po delih) in glede na nekatere lastnosti, kot je npr. stabilnost in zmo\xc5\xbenost urejanja iz toka podatkov.\n_START_SECTION_\nZunanji algoritmi za urejanje\n_START_PARAGRAPH_\nZunanji algoritmi berejo dele podatkov z zunanjega pomnilnika in jih urejajo v ve\xc4\x8d stopnjah. Uporabljamo jih, kadar urejamo sezname, ki so preveliki za glavni pomnilnik, ki ga imamo na voljo._NEWLINE_Za zunanje urejanje lahko uporabimo urejanje z zlivanjem ali katero izmed izpeljank, kot sta urejanje z naravnim zlivanjem in urejanje s polifaznim zlivanjem.\n_START_SECTION_\nProstorska zahtevnost\n_START_PARAGRAPH_\nZa algoritme, ki ne zahtevajo dodatnega prostora v pomnilniku pravimo, da urejajo na mestu in imajo prostorsko zahtevnost O(1). Algoritmi kot je npr. urejanje z zlivanjem, pa pri urejanju potrebujejo dodaten prostor tak\xc5\xa1ne velikosti, kot ga zaseda vhodni seznam. Za take algoritme pravimo, da imajo prostorsko zahtevnost O(n).\n_START_SECTION_\nStabilnost\n_START_PARAGRAPH_\nAlgoritem za urejanje podatkov je stabilen, kadar ohranja vrstni red enakih elementov. Ta lastnost je uporabna, kadar urejamo nek seznam elementov po ve\xc4\x8d kriterijih - \xc4\x8de na primer uredimo nek seznam po abecedi, nato pa po datumu, bodo elementi z istim datumom \xc5\xa1e vedno urejeni tudi po abecedi. Urejanje z zlivanjem in urejanje z navadnim vstavljanjem sta stabilna algoritma.'